《代敬承悲婉儿》
明代·余继登

日长命何促，秋霜殒修嫭。嬿婉方及辰，幽明忽异路。

以兹去倏忽，翻恨来迟暮。花落不重荣，佳人难再遇。

亦知粉黛姿，原非金石固。无奈死别离，泉台永不寤。

谁能召冥魂，一为话情愫。独立盻庭柯，无言怨芳树。

作者简介：（1544—1600）明河间府交河人，字世用，号云衢。万历五年进士。授检讨，与修《会典》。二十六年以礼部侍郎摄部事，请停一切诛求开采之害民者，又请罢矿税中官，皆不纳，郁郁成疾。著有《典故纪闻》、《淡然轩集》。